અત્યારે નથનની ઉંમર 48 વર્ષની છે, પણ લાગે નહિ. હાઇટ સાત ફુટ અને વજન 159 કિલો. 18 વર્ષની ઉંમરે નથન ચોરી કરતો થઈ ગયો. પોલીસના ચોપડે 1985માં પહેલીવાર તેનું નામ આવ્યુ. પણ કોઇ માઇનો લાલ આ ગુંડાને પકડે નહિ. કારણકે નથન ગમે તેવાના હાડકા ભાંગી નાખે. આ નથન જ હતો જેના કારણે 1985 થી 87ના સમયગાળામાં ઓસ્ટ્રેલિયામાં સૌથી વધારે પોલીસે રિટાયર્ડમેન્ટ લઇ લીધી. આટલા ગુના કર્યા બાદ નથનને 1994માં જેલમાંથી મુકત કરવામાં આવ્યો. એક વર્ષની મુદત આપવામાં આવી કે સુધરે તો બરાબર. જેલવાસ દરમિયાન જ્હોનસે પાવર લિફ્ટીંગ શીખ્યુ. જે તેને ભવિષ્યમાં ખૂબ કામ આવ્યું. જેલમાં જ તેણે સ્ટીરોઇડ લેવાના શરૂ કર્યા હતા. જેના કારણે તેનું શરીર અને ગુસ્સો વધારે આક્રમક બન્યા. જેનો તેણે પહેલીવાર સારા કામ માટે ઉપયોગ કર્યો. ઓસ્ટ્રેલિયામાં યોજાતી પાવર લિફ્ટીંગની સ્પર્ધામાં તેણે ભાગ લીધો. જેમાં તે ચેમ્પિયન બની ગયો. નથને અહીંથી પછી કોઇ દિવસ પાછુ વળીને ન જોયુ. 1995ની વલ્ડ સ્ટ્રોંગેસ્ટ મેન ચેમ્પિયનશિપમાં ભાગ લીધો અને નિયમ પ્રમાણે જીતી પણ ગયો. ત્યારે સ્કોટલેન્ડમાં મસલ પાવર ક્લાસિક ચેમ્પિયનશિપ યોજાતી. નથન તેમાં પણ પહેલો આવ્યો. તેની પાછળનું કારણ તેણે પોતાની તાકાતને માપી લીધી હતી, અને તે સમયે તેના જેવો બાહુબલી બીજો કોઇ હતો નહીં. 1996માં વલ્ડ સ્ટ્રોંગેસ્ટ મેનની પંજો લડાવવાની રમત થતી. આ ગેમમાં નથને તે સમયના ભલ્લાલ દેવ ગણાતા ફીલીપ માર્ટીનને પંજો લડાવવામાં હરાવ્યો. તે પણ માત્ર દસ સેકન્ડમાં. એ સમયે પંજો લડાવવાની હરિફાઇમાં મેગ્નસ સેમ્યુઅલ્સનો ડંકો વાગતો. સમગ્ર યુરોપમાં તેના જેવો ખમતીધર કોઇ નહીં, અને નથને તેને હરાવવાનું બીડુ ઝડપ્યું અને પછી, પછી હરાવી દીધો.